Legendens drøm knust for 7. gang: - Det er slutt nå
- Når jeg ikke kommer lengre enn dette nå, gjør jeg i alle fall ikke det i Rio om fire år. Jeg må bare akseptere at det er slutt nå, og at det er tungt, sier Persson til VG Nett etter tapet i 2. runde i OL-turneringen i ExCel Arena. Etter at hjemmehåpet Paul Drinkhall hadde fått et entusiastisk publikum til å løfte taket med sin sterke seier mot kinesiske Zi Yang, tilhørte bane tre Sveriges 46-åring søndag ettermiddag. Men svensken - som tidligere var gift med en norsk kvinne og bodde i Oslo - ga bort initiativet i kampen umiddelbart, og kom seg aldri på offensiven i kampen. Etter hvert var det lett selv for et utrent øye å se at Andreij Gacina fra Kroatia dominerte kampen som han selv ville. - Jeg har klart å motivere meg til så mange OL gjennom at jeg har manglet en medalje, og jeg har vært nære noen ganger. Nå ga jeg meg selv en siste sjanse, og den misbrukte jeg. Nå er det en aller siste mulighet i double, så får vi se der, sier Persson, som spiller på det svenske laget mot høyere rangerte Tyskland til uken.* 1988 - 7. plass * 1992 - 5. plass * 1996 - Ikke plassert * 2000 - 4. plass * 2004 - 9. plass * 2008 - 4. plass * 2012 - 12. plass - Hvis jeg hadde vunnet OL, eller vært i finalen, da kunne jeg om ikke annet fundert på om jeg skulle tatt et OL til. Da hadde jeg jo nemlig vært i nærheten. Men det er tempoet jeg mangler, sier Persson i møte med seks svenske journalister i pressesonen ved siden av de fire bordtennisbanene i mektige ExCel Arena, hvor idretter som judo, vektløftig og altså bordtennis er samlet under disse olympiske lekene.Trener Ulf Carlsson var skuffet i tapets time, men mener uansett eleven har navnet sitt skrevet inn med gullskrift i internasjonal bordtennis. - Han må bli husket som det han er, nemlig som en av de beste bordtennisspilerne gjennom tidende. Han har prestert på høyt nivå lenge, og også vunnet mange titler, sier treneren, som synes det er en fornuftig avgjørelse å legge opp nå. - I forhold til mange av de som har vært med i mange OL, som de som driver med skyting, så er jo bordtennis en sport hvor man virkelig trenger fysikk. Det gjør karrieren hans enda mer imponerende. - Hvordan vurderer du din egen karriere når du står her i dag, Persson? - Jeg ser tilbake etter London. Når dette mesterskapet er over etter double kan jeg være stolt, men nå kjenner jeg mest skuffelse, sier 46-åringen til VG Nett. - Hvordan er det å avslutte den olympiske singel-karrieren med 4-0-tap i 2. runde? - Det var ingen bra avslutning. Denne kampen her kommer jeg ikke til å huske, sier Persson og forlater arenaen - etter å ha trøblet en del med å åpne døren ut.
Jörgen Persson (46) har deltatt i alle OL siden 1988 for å ta en medalje. I dag mislyktes bordtennis-ikonet igjen - og nå er karrieren straks over.